REGULAMENTUL (CE) NR. 1190/2007 AL COMISIEI
din 11 octombrie 2007
privind stabilirea, pentru exercițiul contabil 2008 al FEGA, a ratei dobânzii care urmează să fie aplicată pentru calcularea cheltuielilor de finanțare a intervențiilor constând în achiziționarea, depozitarea și comercializarea stocurilor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1883/78 al Consiliului din 2 august 1978 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare (1), în special articolul 5,
întrucât:
(1)
În temeiul articolului 3 alineatul (1) litera (b) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2), intervențiile destinate regularizării piețelor agricole sunt finanțate de către Fondul European de Garantare Agricolă (FEGA).
(2)
Articolul 4 alineatul (1) litera (a) din Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (3) prevede că cheltuielile aferente costurilor financiare pentru fondurile mobilizate de către statele membre pentru achiziționarea de produse se stabilesc în conformitate cu metodele de calcul din anexa IV la regulamentul menționat, pe baza unei rate uniforme a dobânzii pentru întreaga Comunitate.
(3)
Această rată uniformă a dobânzii pentru Comunitate corespunde mediei ratelor Euribor la termen, pe 3 luni și pe 12 luni, înregistrate în cele șase luni care preced comunicarea statelor membre prevăzută la punctul I.2 primul paragraf din anexa IV la Regulamentul (CE) nr. 884/2006, cu o pondere de o treime și, respectiv, două treimi. Această rată trebuie stabilită la începutul fiecărui exercițiu contabil al Fondului European de Garantare Agricolă (FEGA).
(4)
Totuși, în cazul în care rata dobânzii comunicată de un stat membru este inferioară ratei uniforme a dobânzii fixate pentru Comunitate, se fixează o rată a dobânzii specifică pentru statul membru respectiv, în conformitate cu anexa IV punctul I.2 al doilea paragraf din Regulamentul (CE) nr. 884/2006. De altfel, în cazul în care un stat membru nu comunică rata medie a costurilor cu dobânzile înainte de sfârșitul exercițiului, Comisia stabilește rata dobânzii pentru statul membru respectiv la nivelul ratei uniforme a dobânzii fixate pentru Comunitate.
(5)
Având în vedere comunicările efectuate de statele membre către Comisie, este necesar ca stabilirea ratelor dobânzilor aplicabile pentru exercițiul 2008 al FEGA să țină seama de aceste diverse elemente.
(6)
Măsurile prevăzute în prezentul regulament sunt conforme cu avizul Comitetului pentru fondurile agricole,
ADOPTĂ PREZENTUL REGULAMENT:
Articolul 1
Pentru cheltuielile aferente costurilor financiare suportate de statele membre pentru mobilizarea fondurilor destinate achiziționării de produse de intervenție, imputabile exercițiului contabil 2008 al Fondului European de Garantare Agricolă (FEGA), ratele dobânzilor prevăzute în anexa IV la Regulamentul (CE) nr. 884/2006, în temeiul articolului 4 alineatul (1) litera (a) din acesta, sunt următoarele:
(a)
3,0 % pentru rata specifică a dobânzii aplicabilă în Republica Cehă;
(b)
3,4 % pentru rata specifică a dobânzii aplicabilă în Suedia;
(c)
3,7 % pentru rata specifică a dobânzii aplicabilă în Grecia;
(d)
3,8 % pentru rata specifică a dobânzii aplicabilă în Austria;
(e)
3,9 % pentru rata specifică a dobânzii aplicabilă în Franța, Finlanda și Lituania;
(f)
4,0 % pentru rata specifică a dobânzii aplicabilă în Irlanda;
(g)
4,1 % pentru rata specifică a dobânzii aplicabilă în Italia;
(h)
4,3 % pentru rata uniformă a dobânzii pentru Comunitate aplicabilă statelor membre în cazul cărora nu s-a stabilit o rată specifică a dobânzii.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 octombrie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 octombrie 2007.